《鹭屿吟寄京华故人》
清代·鲍作雨

鹭屿嶷立南海中，奔腾决莽来天风。层岩峭壁势飞动，訇如万马声行空。

昨日暮过二月半，吴绵卸尽还挥汗。一夜寒风荡宿温，无冬无夏朝朝换。

我来鞭石驱神鳌，长飙飞御尻轮飘。振衣直上蓬莱顶，东西乌兔穷秋毫。

紫鸾镜水矜羽毛，长吟龙笛生波涛。更谁遗我昆吾刀，斩蛟截鳄青天高。

积气重溟水翻墨，黑云万里动春色。玉堂美人在帝侧，且向天南望天北。

作者简介：清浙江瑞安人，字云楼。道光元年举人。有《周易择言》、《六吉斋诗钞》。